|  |
| --- |
| **Budapest Főváros VII. kerület Erzsébetváros Önkormányzata**  Gyuris Gabriellairodavezető |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2023. október 17 - ei rendkívüli**

**ülésére**

|  |  |
| --- | --- |
| **Tárgy:** | Javaslat a „Tisztító- és mosószer, takarítószerek és eszközök, fertőtlenítőszerek, orvosi fogyóeszközök és higiéniai papíráru adásvételi keretszerződés” tárgyú közbeszerzés közbeszerzési eljárást megindító dokumentumainak jóváhagyására |

**Készítette:**

Farkas Tünde

igazgató

**Törvényességi szempontból kifogást nem emelek:**

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

A Bischitz Johanna Integrált Humán Szolgáltató Központ *(továbbiakban: Humán Szolgáltató)* a 2024-2025. évre keretszerződés keretén belül kívánja telephelyeinek felhasználására a tisztítószerek és fertőtlenítőszerek, továbbá higiéniai papíráru termékek beszerzését bonyolítani. Az idén tapasztalt magas infláció, és a jelenleg érzékelhető áremelkedési mérték enyhülése mellett is jövő évben biztosan átlépi a Humán Szolgáltató a nemzeti rezsim értékhatárát, így közbeszerzési eljárás lefolytatása szükséges.

A Humán Szolgáltató megkezdte „Tisztító- és mosószer, takarítószerek és eszközök, fertőtlenítőszerek, orvosi fogyóeszközök és higiéniai papíráru adásvételi keretszerződés” tárgyú közbeszerzési eljárás teljes körű lebonyolításának előkészítését. A közbeszerzési eljárás előkészítésével kapcsolatos felelős, akkreditált közbeszerzési szakértői feladatokat Dr. Nedwed Mária ügyvéd végezte el.

A Humán Szolgáltató saját akkreditált közbeszerzési szakértő bevonásával elkészítette a vállalkozó kiválasztásához szükséges, közbeszerzési felhívás dokumentumait, amelyek az alábbiak:

* Ajánlati felhívás;
* Ajánlati és műszaki dokumentáció;
* Szerződéstervezet;
* Árazatlan költségtábla.

Nyertes Ajánlattevőnek kötelezettséget kell vállalnia arra, hogy az Ajánlatkérő által elektronikus úton megrendelt termékeket új, bontatlan gyári csomagolásban, sérülésmentesen szállítja az Ajánlatkérő által megjelölt teljesítési hely(ek)re.

A szerződés tárgyát képező termékeket úgy kell a Nyertes Ajánlattevőnek csomagolnia, és olyan módon kell a teljesítési helyekre szállítania, hogy megakadályozza a termékek sérülését, károsodását, vagy minőségromlását.

Nyertes Ajánlattevőnek vállalnia kell, hogy **az egységcsomagok csomagolóanyagát** **a szelektív gyűjtés szabályai szerint az adott teljesítési helyről a kiszállítás napján, de legkésőbb az azt követő 3 munkanapon belül további költség igény nélkül elszállítja.**

A keretmegállapodás keretében leszállított és átvételre felajánlott termékeknek meg kell felelniük az Ajánlati és műszaki dokumentációban és az árazatlan költségtáblában foglalt követelményeknek.

Az ajánlattételi felhívásban foglaltak alapján a keretmegállapodás időtartama: 2024. január 01. naptól – 2025. december 31. napjáig, vagy a meghatározott keretösszeg kimerülésig.

**Tekintettel a tárgybani beszerzés sokszínűségére a Humán Szolgáltató az előkészített dokumentumok szerint engedélyezi a részajánlattételt az Ajánlattevők számára.**

**A keretösszegeket a Humán Szolgáltató – a könyvelt költségek figyelembevételével – az alábbiak szerint határozta meg két részajánlati körre:**

- 2024. évre - a két részajánlati termékkör vonatkozásában az alábbi megoszlásban - összesen nettó 18.000.000 Ft, azaz tizennyolcmillió forint + az adófizetési kötelezettség keletkezésének napján érvényes ÁFA.

1. részajánlattételi termékkör vonatkozásában: 13.500.000., - Ft
2. részajánlattételi termékkör vonatkozásában: 4.500.000., - Ft

* 2025. évre - a két részajánlati termékkör vonatkozásában az alábbi megoszlásban - összesen 18.000.000 Ft, azaz tizennyolcmillió forint + az adófizetési kötelezettség keletkezésének napján érvényes ÁFA.

1. részajánlattételi termékkör vonatkozásában: 13.500.000., - Ft
2. részajánlattételi termékkör vonatkozásában: 4.500.000., - Ft

A 24 hónapra szóló keretmegállapodás keretösszegének teljes lehívására **nem vállal** kötelezettséget az Ajánlatkérő. A Humán Szolgáltató arra vállal kötelezettséget, hogy **2025. december 31-ig a teljes, azaz a két évre meghatározott keretösszeg 70%-ának megfelelő értékben tesz megrendelést** az árazatlan költségtáblában megjelölt termékekből.

Budapest Főváros VII. kerület Erzsébetváros Önkormányzatának és Polgármesteri Hivatalának 2021. január 4-én hatályba lépett Közbeszerzési Szabályzat I. fejezet 1.5. pontja szerint az Önkormányzat saját közbeszerzési szabályzattal rendelkező önállóan gazdálkodó költségvetési szerve közbeszerzési eljárást a Bizottságnak bemutatott szabályzat alapján, felelős akkreditált közbeszerzési szaktanácsadó bonyolításában maga végzi azzal, hogy közbeszerzést a közbeszerzési eljárást megindító dokumentumok Bizottság általi jóváhagyását követően indíthat.

Fentiekre vonatkozóan a Humán Szolgáltató igazgatójának tájékoztató levelét az előterjesztés 5. sz. melléklete tartalmazza.

***Kérem a Tisztelt Bizottságot az előterjesztés megtárgyalására és a határozati javaslat elfogadására.***

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága …/2023. (X.18.) határozata a „Tisztító-\_ és mosószer, takarítószerek és eszközök, fertőtlenítőszerek, orvosi fogyóeszközök és higiéniai papíráru adásvételi keretszerződés” tárgyú közbeszerzés közbeszerzési eljárást megindító dokumentumainak jóváhagyásáról**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy jóváhagyja a Bischitz Johanna Integrált Humán Szolgáltató Központ a „Tisztító- és mosószer, takarítószerek és eszközök, fertőtlenítőszerek, orvosi fogyóeszközök és higiéniai papíráru adásvételi keretszerződés” tárgyú közbeszerzés közbeszerzési eljárást megindító dokumentumait, melyek a jelen határozat mellékletét képezik.

**Felelős:** Niedermüller Péter polgármester

**Határidő:** azonnal

Budapest, 2023. október 5.

Gyuris Gabriella

irodavezető

Előterjesztés mellékletei:

1. sz. melléklet: FAKSZ állásfoglalás
2. sz. melléklet: A Humán Szolgáltató éves közbeszerzési terve
3. sz. melléklet: A Humán Szolgáltató éves közbeszerzési terv EKR visszaigazolás
4. sz. melléklet: A Humán Szolgáltató Közbeszerzési Szabályzata
5. sz. melléklet: Farkas Tünde igazgató asszony levele

Határozati javaslat mellékletei:

* + - 1. sz. melléklet: Ajánlati felhívás
      2. sz. melléklet: Ajánlati és műszaki dokumentáció
      3. sz. melléklet: Szerződéstervezet
      4. sz. melléklet: Árazatlan költségvetés