|  |
| --- |
| **Budapest Főváros VII. kerület Erzsébetváros Önkormányzata**  **dr. Veninger Gyula Nándor irodavezető** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság** **2023. október 17-i rendkívüli ülésére**

|  |  |
| --- | --- |
| **Tárgy:** | ***Hozzájárulás tulajdonjog bejegyzéshez elbirtoklás jogcímen*** |

**Készítette:**

dr. Káli-Nagy Eszter

irodavezető-helyettes

**Törvényességi szempontból kifogást nem emelek:**

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Barabás Tamás pert indított a 1078 Budapest, Hernád u. 56/B. társasház tulajdonosaival szemben a kazánház elbirtoklásának és a társasház Alapító Okiratának módosításának tárgyában. Az Önkormányzat - mint jelzálog jogosult - a XXVII. rendű alperes. A társasház a kazánházat, mint osztatlan közös tulajdonú helyiséget a felperes birtokába adta, ellenszolgáltatásként ajánlatot tett a lépcsőház kifestésére, ugyanakkor a 2008. április 2-án megtartott közgyűlés jegyzőkönyve alapján a lakástulajdonosok véleménye szerint a tető felújítására nagyobb szükség volt. A 2009. március 17-én megtartott közgyűlés jegyzőkönyve rögzíti, hogy a tetőfelújítás folyamatban van, a felperes végezteti el a munkálatokat, ugyanakkor írásbeli megállapodás, adásvételi szerződés nem jött létre és az Alapító Okirat módosításhoz szükséges közgyűlést sem hívták össze.

A felperes a bíróságtól kéri, hogy kötelezze a többi tulajdonost a kazánház tulajdonjogának elbirtoklás jogcímén történő megszerzésének tűrésére és ítéletével pótolja az Alapító Okirat módosításához szükséges közgyűlési határozatot.

Az Önkormányzatnak a tulajdonjog megszerzésének vitatása nem áll érdekében, ellenben a várható pervesztesség esetén a perköltséget és az ügyvédi munkadíjat köteles megfizetni. A pertárgy értékét a felperes 8.000.000 Ft-ban határozta meg.

Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 22. § (1) bekezdés alapján a Pénzügyi és Kerületfejlesztési Bizottság jogosult a jogvitákban tett nyilatkozatok tartalmáról dönteni.

*„22.§ (1) Az Önkormányzat bíróság előtt folyó jogvitáiban az Önkormányzat tulajdonosi nyilatkozatainak tartalmáról*

*a) amennyiben a pertárgy értéke nem határozható meg, vagy meghatározható, de értéke a nettó százezer forintot nem haladja meg, a Polgármester,*

*b) amennyiben a pertárgy értéke a nettó százezer forintot meghaladja és nem haladja meg a nettó ötvenmillió forintot, a Pénzügyi és Kerületfejlesztési Bizottság,*

*c) amennyiben a pertárgy értéke a nettó ötvenmillió forintot meghaladja, a Képviselő-testület jogosult dönteni.”*

A Főépítészi és Vagyongazdálkodási Iroda javasolja a hozzájárulás megadását tekintettel arra, hogy a peres eljárás során az együttműködő magatartásra történő hivatkozással az eljárási költségek csökkenthetőek.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága ......./2023. (X.17.) határozata a tulajdonjog bejegyzéshez történő hozzájárulás tárgyában**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy ***hozzájárul*** Barabás Tamás tulajdonjogának bejegyzéséhez a 33444/3 hrsz. alatt felvett, 1078 Budapest, Hernád u. 56/B. társasház 19,08 nm-es, az Alapító Okiratban XVIII. számmal jelölt kazánházára elbirtoklás jogcímén.

**Felelős:** Niedermüller Péter polgármester

**Határidő:** azonnal

Budapest, 2023. október 5.

dr. Veninger Gyula Nándor

irodavezető

Melléletek:

* Keresetlevél
* 2008. április 2-ai közgyűlés jegyzőkönyve
* 2009. március 17-ei közgyűlés jegyzőkönyve
* Alapító Okirat (1-5. oldal)